Siseministri nõunik Raul Siem kuulub EKREsse alates 2016. aasta hilissuvest. 2017. aasta kohalikel valimistel oli ta partei esinumber Rae vallas. Valimistel kogutud 164 häälega pääses ta Rae vallavolikokku.

1973. aasta 5. juunil sündinud Siem on ka EKRE esindaja Erakondade Rahastamise Järelevalve Komisjonis.

Õhtulehele kirjeldatakse Siemi rahuliku ja asjalikuna. „EKRE kohta suhteliselt vaikne ja tasakaalukas,“ ütleb üks temaga koos töötanud inimene. „Huvitav on näha, kuidas ta ministriametis hakkab olema. Pigem ikka vaikne mees.“

Erakond ise tutvustab avalikkusele seni tundmatut ministrikandidaati pressiteate vahendusel nii: „Raul Siem jurist ja ettevõtja, kes on üle kahekümne aasta tegutsenud tippjuhtimise ja õigusvaldkonnas. Ta on ekspert tsiviilõiguse, maksuõiguse, tolliõiguse ja andmekaitse alal. Ta on olnud tegev nii uute transiidikoridoride, tehaste kui ka mitmete riiklikult oluliste IT-projektide juures“.

Siem on abielus, ta on kolme lapse isa. Ta on lõpetanud Paikuse politseikooli, Eesti Riigikaitse Akadeemia ja Tartu Ülikooli Õigusinstituudi.

Ta on töötanud maksuametis maksuvõlgade sissenõudmise osakonna juhatajana, Tallinna vangla direktori asetäitjana ja juristina advokaadi- ja õigusbüroodes.

Siemil on ka kogemus ühe idufirmaga: ta on olnud osanik ja ärisuuna arendusjuht ettevõttes, mille eesmärk on õigusnõustajate hankeplatvormi väljatöötamine.